TOPIKO ITI AKKUB
Apay a Nagsagaba ken Natay ni Jesus?
“Babaen iti maysa a tao [ni Adan] simrek ti basol iti lubong ken ti ipapatay babaen iti basol, ket iti kasta ti ipapatay nagsaknap iti amin a tattao agsipud ta nagbasolda amin.”—Roma 5:12
Ania ti sungbatmo no damagenda kenka, “Kayatmo kadi ti agbiag iti agnanayon?” Mabalin nga ibaga ti kaaduan a kayatda, ngem pampanunotenda a kasla imposible dayta. Kunada a normal ti ipapatay—dayta ti pagpatinggaan ti biagtayo.
No ngay mabaliktad ti saludsod ket damagenda kenka, “Kayatmo kadin ti matay?” No normal ti situasion, kaaduan a tattao ti mangisungbat iti saan. Ania ti ipakpakita dayta? Natural laeng a kayattayo ti agbiag uray adu ti problema. Kuna ti Biblia a pinarsua ti Dios dagiti tattao nga addaan tarigagay nga agbiag. Kinapudnona, ibagana a “ti tiempo a di nakedngan [wenno, agnanayon] insaadna iti pusoda.”—Eclesiastes 3:11.
Ngem matmatay dagiti tattao ita. Ania ti napasamak? Adda kadi inaramid ti Dios tapno masolusionan ti situasion? Makaparagsak dagiti sungbat ti Biblia, ken dakkel ti koneksion dagita iti rason no apay a nagsagaba, wenno nagrigrigat, ken natay ni Jesus.
NO ANIA TI NAPASAMAK
Mabasatayo iti umuna a tallo a kapitulo ti Genesis nga inikkan ti Dios ti umuna nga agassawa a da Adan ken Eva iti namnama nga agbiag nga agnanayon, ken imbagana no ania ti aramidenda tapno maaddaanda iti kasta a biag. Deskribiren met ti salaysay no apay a nagsukirda iti Dios ken no apay a napukawda dayta a namnama. Nagsimple ti pannakailawlawag ti estoria—nakasimsimple nga uray la ibilang ti dadduma a sarsarita laeng. Ngem kas kadagiti Ebanghelio, makita iti libro ti Genesis a talaga nga agpaypayso dagiti pasamak a linaon dayta. *
Ania ti resulta ti panagsukir ni Adan? Kastoy ti sungbat ti Biblia: “Babaen iti maysa a tao [ni Adan] simrek ti basol iti lubong ken ti ipapatay babaen iti basol, ket iti kasta ti ipapatay nagsaknap iti amin a tattao agsipud ta nagbasolda amin.” (Roma 5:12) Nagbasol ni Adan idi nagsukir iti Dios. Isu a napukawna ti namnama a biag nga agnanayon, ket idi kuan, natay. Gapu ta annaknatayo, natawidtayo ti kinaimperpektona isu nga agsakit, lumakay wenno bumaket, ken mataytayo. Dayta a panangilawlawag ket maitunos iti nadiskobre dagiti sientista no kasano a matawid dagiti annak ti dadduma a kababalin dagiti nagannakda. Ngem adda kadi inaramid ti Dios tapno masolusionan ti situasion?
NO ANIA TI INARAMID TI DIOS
Nangaramid ti Dios iti pamay-an tapno maisubli ti napukaw ni Adan a namnama a biag nga agnanayon. Kasano?
Kuna ti Biblia iti Roma 6:23: “Dagiti isupapak ti basol isu ti ipapatay.” Kaipapanan dayta nga ipapatay ti epekto ti basol. Natay ni Adan gapu ta nagbasol. Kasta met, agbasbasoltayo isu a mapaspasarantayo met ti epekto ti basol, ti ipapatay. Ngem uray no saan a datayo ti nagbasol, nayanaktayo nga imperpekto. Isu a gapu iti ayat ti Dios, imbaonna ti Anakna a ni Jesus tapno lak-amenna para kadatayo ‘dagiti supapak ti basol.’ Kasano nga agepekto dayta?
Nangrugi a maadda ti basol ken ipapatay kadagiti tattao idi nagsukir ti maysa a perpekto a lalaki a ni Adan. Isu a tapno mawayawayaantayo kadagita, kasapulan met ti maysa a perpekto a lalaki nga agbalin a natulnog uray agingga ken patay. Ilawlawag dayta ti Biblia: “No kasano a babaen ti kinasukir ti maysa a tao adu ti naibilang a managbasol, kasta met a babaen ti panagtulnog ti maysa a persona adu ti maibilangto a nalinteg.” (Roma 5:19) Ni Jesus dayta a “maysa a persona.” Pimmanaw idiay langit ket nagbalin a perpekto a tao, * sa natay para kadatayo. Kas resultana, posible a maibilangtayo a nalinteg iti sanguanan ti Dios ken maaddaan iti namnama a biag nga agnanayon.
NO APAY A NAGSAGABA KEN NATAY NI JESUS
Ngem apay pay laeng a masapul a matay ni Jesus? Di kadi mabalin a nangaramid latta koman ti Dios iti linteg a mangipalubos kadagiti annak ni Adan nga agbiag nga agnanayon? Sigurado nga adda autoridadna a mangaramid iti dayta. Ngem no inaramidna dayta, konkontraenna met laeng ti impaulogna a linteg a ti epekto ti basol ket ipapatay. Nakapatpateg dayta a linteg, ket saan a mabalin a laglag-anen wenno baliwan no narigat nga aramiden. Naibatay dayta iti pudpudno a hustisia.—Salmo 37:28.
No saan a sinurot ti Dios ti hustisia iti daytoy a banag, mabalin a panunoten dagiti tattao a baka kastanto manen ti aramidenna iti dadduma pay a banag. Kas pagarigan, patasto ngata inton pilienna no asino kadagiti annak ni Adan ti maikari nga agbiag nga agnanayon? Mapagtalkan ngata kadagiti karina? Ti panangsurot ti Dios iti hustisia idi nangaramid iti pamay-an tapno maisalakantayo ket pammasiguro a kanayon nga aramidenna ti umiso.
Gapu iti ipapatay ni Jesus, inlukat ti Dios ti dalan nga agturong iti biag nga agnanayon iti Paraiso a daga. Kuna ni Jesus iti Juan 3:16: “Ti Dios inayatna ti lubong iti kasta unay isu nga intedna ti bugbugtong nga Anakna, tapno tunggal maysa a mangwatwat iti pammati kenkuana saan koma a madadael no di ket maaddaan iti agnanayon a biag.” Ti ngarud ipapatay ni Jesus ket pakakitaan iti di agkupas a kinahustisia ti Dios ken kangrunaanna, iti kasta unay a panagayatna kadagiti tattao.
Ngem apay a kasapulan nga agsagaba ni Jesus ken agpasar iti narigat nga ipapatay kas nadeskribir kadagiti Ebanghelio? Gapu ta nagtalinaed isuna a matalek iti nakaro a pannubok, namimpinsan a pinaneknekanna nga ulbod ti ibagbaga ti Diablo a saan a makapagtalinaed a matalek iti Dios dagiti tattao no maipasangoda iti pakarigatan. (Job 2:4, 5) Mabalin a kasla husto dayta idi nagballigi ni Satanas a mangsulisog iti perpekto a lalaki a ni Adan tapno agbasol. Ngem ni Jesus, nga eksakto a kapada ni Adan, ket nagtalinaed a natulnog uray narigat ti napasaranna. (1 Corinto 15:45) Pinaneknekanna ngarud a nakapagtulnog koma met ni Adan iti Dios no kinayatna. Babaen ti panagibturna, nangibati ni Jesus iti pagtuladan a surotentayo. (1 Pedro 2:21) Binendisionan ti Dios ti kinatulnog ti Anakna ket inikkanna iti immortal a biag idiay langit.
NO KASANO A PAGIMBAGAM
Talaga a natay ni Jesus, ket naluktan ti dalan nga agturong iti biag nga awan inggana. Kayatmo kadi ti kasta a biag? Impakita ni Jesus no ania ti masapul nga aramidentayo idi kinunana: “Daytoy kaipapananna ti agnanayon a biag, ti pananggun-odda iti pannakaammo maipapan kenka, ti maymaysa a pudno a Dios, ken iti daydiay imbaonmo, ni Jesu-Kristo.”—Juan 17:3.
Aw-awisendaka dagiti mangipabpablaak iti daytoy a magasin nga ammuem ti ad-adu pay maipapan iti pudno a Dios a ni Jehova, ken iti Anakna a ni Jesu-Kristo. Maragsakan dagiti Saksi ni Jehova iti lugaryo a tumulong kenka. Adda met dagiti makatulong nga impormasion a mabirokam iti website-mi a www.jw.org/ilo.
^ par. 8 Kitaem ti “Ti Kinahistorikal ti Genesis,” iti Pannakatarus iti Kasuratan, Tomo 1, panid 886, nga impablaak dagiti Saksi ni Jehova.
^ par. 13 Inyakar ti Dios ti biag ti Anakna idiay langit iti aanakan ni Maria isu a nagsikog. Ket babaen ti nasantuan nga espiritu ti Dios, naprotektaran ni Jesus isu nga awan ti natawidna a kinaimperpekto manipud ken Maria.—Lucas 1:31, 35.
Ammuem ti Ad-adu Pay
Laglagipenyo ti Ipapatay ni Jesus
Naimpusuan nga awisendaka a makikadua kadakami iti daytoy nakapatpateg nga okasion. Maammuamto no kasano a pagimbagam ti panagbiag ken ipapatay ni Jesus.
Ti Subbot—Kapatgan a Sagut ti Dios
Ania ti subbot? Kasanoka a mabenepisiaran iti daytoy?
ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn